**Fakultet dramskih umjetnosti**

**Studijski program Drama i pozorište**

**Pozorišna produkcija – završni rad**

Institucionalni i neformalni aspekti u radu na pozorišnom projektu – značaj definisanja pozorišne politike

**POZORIŠNA POLITIKA – OD RAZVOJNE VIZIJE DO STRATEŠKOG DJELOVANJA**

mr Janko Ljumović, vanr. prof

Rad na određenom pozorišnom projektu zavisi od više faktora koji se određuju u odnosu na unutrašnje i spoljašnje okolnosti projekta, institucionalne i neformalne aspekte koji s jedne strane određuju pozorišnom politikom institucije, pozorišnim pravilima samog modela pozorišne produkcije unutar koga realizujemo projekat, kao i otvorenim, kreativnim aspektima jedinstvenosti čina umjetničke produkcije koji se interno uspostavlja unutar samog projekta, odnosno umjetničkog procesa rada.

Navedene aspekte možemo klasifikovati i na drugi način, tj. definisati osnovne faktore koji određuju sad na projektu:

* standarda savremene umjetničke i scenske produkcije,
* poslovanja pozorišta shodno zakonskim obavezama, i
* principa savremenog menadžmenta u kulturi.

Bitno određenje pozorišta kao institucije predstavlja njegova tradicionalna organizaciona struktura, odnosno fuknkcionalni tip organizacione strukture sa sektorima koji su formirani kao posebne organizacione jedinice ili umjetničk sektor, sektor scenske tehnike i administrativi sektor.

Svako pozorište unutar formalne ili institucionalne strukture uspostavlja i tzv. organizacionu kulturu karakteriše niz pretpostavki, vjerovanja i vrijednosti koje su članovi organizacije razvili i usvojili kroz zajedničko iskustvo modela tradicionalne strukture koja čvrsto pozicionira posebne organizacione jedinice. Organizacionu kulturu sagledavamo kao primjer neformalnih aspekata u radu na pozorišnom projektu, koji se razlikuju od pozorišta do pozorišta.

**Lanac komunikacije** :

Reditelj i producent predstave XY koja se realizuje sa NN brojem umjetnika i saradnika 🡪 Produkcija koja uključuje službu produkcije, scenske tehnike i servisa 🡪 Finansije, Marketing, PR, Prodaja, Ugovori...

**Očekivani rezultat:** timski rad, projektno organizovanje i funkcionalnost službi u cilju umjetničkog procesa pozorišne produkcije i realizacije repertoara.

Pored opšteg očekivanog rezultata za svaku službu treba definisati program rada, proces rada i komunikacije i očekivane rezultate.

**Pozorišna politika** podrazumijeva izbor između različitih opcija i različitih zadataka koje treba realizovati tokom dužeg perioda – jasna misija pozorišta, programski profil, prepoznatljivost u javnosti i pozicija na tržištu kulture.

Pozorišna politika uključuje niz aspekata: određivanje umjetničkih standarda, podsticanje umjetničke produkcije, poboljšanje sistema finansiranja, obrazovanje nedostajućih kadrova i posebno edukaciju unutar novih polja zanimanja u pozorištu, uz stvaranje uslova za nove oblike i forme pozorišne produkcije.

Možemo identifikovati četiti osnovna interesna polja uticaja koja utiču, odnosno dominantno oblikuju pozorišnu politiku,:

* umjetničko (zavisne od autorskih poetika, umjetničkih i pozorišnih stilova i mogućnosti ansambla, danas oličene u pojmu autorska estetika koje imaju prepoznatljive kriterijume, teme i metodologije izvođenja - Štajn, Lapaž, Vilson, Ostermajer)
* komercijalno (zavisne od tržišta i zadovoljenja postojećih potreba publike poput Brodveja ili West End-a u Londonu)
* političko (zavisne od dominantne ideologije kao primjer direktnog ili indirektnog političkog uticaja na pozorište, među kojima možemo ubrojati i tzv. pseudopatriotsko pozorište )
* kulturno-političko (zavisne od strategije razvoja kulture unutar koje se uspostavlja željeni model razvoja, programskog i organizacionog).

U proširenoj zoni tumačenja pozorišnih politika od značaja mogu biti i interesi koji se uspostavljaju unutar:

* svjetskih pozorišnih trendova (poput dokumentarnog, postdramskog ili političkog pozorišta)
* savremnih teorijskih mišljenja (npr. *Gender studies* u okviru kojih se razvijalo feminističko pozorište ili gay teatar)
* intersektorskih praksi na globalnom ili lokalnom nivou( pozorište i ekologija, pozorište i medicina, pozorište i turizam),
* programskih linija podrške fondacija za kulturu i drugih donatorskih institucija, kao i međunaodnih institucija (npr. Fond za otvoreno društvo, Pro Helvetia, Evropska kulturne fondacija, UNESCO, Savjet Evrope, Evropska komisija)

Navedena klasifikacija može biti problemski istražena kroz praksu ili rasličite studije slučaja savremenog pozorišta.

Nakon uvodnog pokušaja klasifikacije polja uticaja na pozorišne politike možemo krenuti u mapiranje savremenih izvedbenih praksi koje su redefinisale s jedne strane sam pojam pozorišne politike u tradicionalnom obrascu u kome se on definiše i uspostavlja kao repertoarska vrijednost, a sa druge strane nove pozorišne politike su uticale i na redefiniciju pozorišta kao instititucije, tj. njegovo repozicioniranje kako unutar pozorišnog sistema, tako i unutar samog društva.

Savremeno pozorište, i ne samo savremeno odlikuje konstantna pozorišna dinamika u kojoj je suštinski pravi opozit između pozorišta koje odražava sistem društvenih vrijednosti ili je to pozorište koje ruši dominantne svjetonazore.

Analiza jedne pozorišne politike kroz analizu repertoara može dati odgovore na pitanje misije samog teatra pojedinačno, koji može biti posljedica sprovođenja klasične sheme repertoara koja se drži matrice dramskog nasljeđa i savremenih drama u okviru dominantno nacionalnog dramturškog kruga, ili je on pak posljedica savremenih i inovativnih autorskih promišljanja koja repertoar postavljaju kroz estetsku raznolikost, tj. estetski diverzitet formi.

Postavlja se pitanje koliko je, kako ističe Dragan Klaić u eseju *Loši rezultati tranzicije – nove promene na obzorju*, “preovlađujući model produkcije i distribucije scenskih umetnosti (repertoarska pozorišta) izgubio vezu s promenama u samom konceptu scenskih umetnosti, koje su postale mnogo više raznolike nego postavljanje drama kanonskog repertoara na scenu, uz nešto savremenih drama.”(Klaić:2008, 95)

Nove pozorišne politike uspostavljaju se i kao novi pozorišni trendovi koje je moguće definisati kao *tendenciju ka davanju opštije (globalne) vrijednosti određenoj (novoj) ideji, odnosno estetskoj formi, sa jasnom namjerom koja može da bude i estetska i autorsko-poetska, ali je najčešće ekonomska ili komercijalna.* (Lukan: 2013, 14)

Pozorišne trendove je važno prepoznati jer oni dodatno redefinišu pozorišne politike. Njih možemo pratiti i analizirati u uvodnoj klasifikaciji pozorišnih interesa.

Presudna oznaka jednog teatra jeste njegov umjetnički rezultat. Umjetnički rezultat naslanja se na projekat, naslov, ideju koja odgovara novom i poželjnom uticaju i misiji onoga što radimo. Možemo dakle identifikovati dva osnovna pravca za analizu:

* repertoarsku politiku koja prati promjene i postaje otvoren sistem istraživanja i razmjene, u kome iskustvo jedne kulture postaje zajedničko dobro. Analiza repertoara pozorišta i njegova geneza može dati suštinske odgovore o promjenama koje su pratile potrebu pozorišta da redefiniše svoju misiju.
* nove strategije organizovanja i poslovanja poput modela partnerstava i koprodukcija kroz internacionalizaciju i međunarodnu saradnju.

Na kraju definišimo spoljne i unutrašnje faktore koji utiču na pozorišnu politku pa samim tim i na rad na projektu, odnosno sam projekat može da inicira promjenu pozorišne politike ili da bude rezultat njenog sprovođenja:

**Spoljni faktori** koji mogu uticati na poslovnu i programsku politiku pozorišta – pitanja ( mogući izbor) čiji odgovori iniciraju izbor strategije razvoja:

* Kako utiču promjene u kulturnoj politici na poslovanje vaše organizacije?
* Kakve su socijalne i demografske promjene kod vaše publike?
* Ko je vaša nepublika?
* Kakav je razvoj kulturnih potreba?
* Kakva vam je konkurencija?
* Kakva su kretanja na tržištu kulture?
* Kakvi su poslovni rizici u polju produkcije?
* Koja su obilježja poslovnih taktika drugih kulturnih organizacija? – transfer znanja koji je moguće ostvariti
* Koji su prirodni i drugi ambijentalni resursi u vašem okruženju?

 **Unutrašnji faktori –** pitanja za samoevaluaciju:

* Koji dio tržišta kulture pokrivate u odnosu na druge organizacije?
* Koji rang institucija zauzima u odnosu na: kvalitet programa, kvantitet ponuđenih programa, opseg publike, kulturnu uspješnost programa, finansijsko poslovanje i uspješnost, stabilnost poslovanja i programa?